Toomas Asser

**Toomas Asser** (sündinud 14. juulil 1954 Jõhvis) on eesti arstiteadlane, Eesti Teaduste Akadeemia liige (2011) ja alates 1. augustist 2018 Tartu Ülikooli rektor.

## Elukäik
Ta on lõpetanud Nõo Keskkooli (1973) ja Tartu Riikliku Ülikooli arstiteaduskonna (1979). 

1987. aastal sai Asser Moskva N. Burdenko nimelise Neurokirurgia Instituudi juures meditsiinikandidaadi kraadi väitekirjaga "Aju verevoolu regulatsiooni küsimused ja stereotaktilised operatsioonid originaalse termokauteri kasutamisega".

Aastatel 1979−1989 oli ta Tartu Ülikooli Närvikliiniku assistent, 1989−1995 samas dotsent. 1988−1989 stažeeris Tohoku Ülikooli Ajuhaiguste Instituudis (Jaapan). Alates 1995. aastast on Asser Tartu Ülikooli neurokirurgia professor. 1996–2018 oli Asser Tartu Ülikooli Kliinikumi närvikliiniku ning Tartu Ülikooli närvikliiniku (alates 2016 on kliiniku nimi TÜ kliinilise meditsiini instituudi närvikliinik) juhataja ning aastatel 2000–2009 ka Tartu Ülikooli arstiteaduskonna dekaan. Toomas Asser on tunnustatud klinitsist: aastatel 1979−2018 töötas ta SA Tartu Ülikooli kliinikumis (varem Maarjamõisa haigla) neurokirurgina ning 2018−2023 neurokirurgia konsultandina.

2012–2018 oli Asser Tartu Ülikooli nõukogu liige. 26. aprillil 2018 toimunud erakorralistel rektorivalimistel valiti ta Tartu Ülikooli rektoriks. Tema vastaskandidaat oli TÜ humanitaarteaduste- ja kunstide valdkonna dekaan professor Margit Sutrop. Esimeses voorus hääletas Toomas Asseri poolt 120 ja Margit Sutropi poolt 95 valimiskogu liiget. Teise vooru pääses rohkem poolthääli saanud kandidaadina Toomas Asser. Tema poolt hääletas teises voorus 187 valimiskogu liiget. 

Eesti Teaduste Akadeemia liikmeks arstiteaduse alal valiti Asser 2011. aastal. Ta kuulub akadeemias bioloogia, geoloogia ja keemia osakonda ning oli 2014−2024 sama osakonna juhataja. On Eesti TA arstiteaduse ja tervishoiu alalise komisjoni (ATSAK) liige. 

15. veebruaril 2023 esitas Tartu Ülikooli meditsiiniteaduste valdkonna nõukogu professor Toomas Asseri taas Tartu Ülikooli rektori kandidaadiks. Tema vastaskandidaadid olid Tartu Ülikooli makroökonoomika professor, sotsiaalteaduste valdkonna dekaan ja Eesti majandusteadlane Raul Eamets ning Tartu Ülikooli bioinformaatika professor ja andmeteaduse õppetooli juhataja Jaak Vilo.

20. aprillil 2023 valis 292-liikmeline valimiskogu 168 häälega Asseri taas Tartu Ülikooli rektoriks. Valimiskogusse kuulusid Tartu Ülikooli nõukogu, senati, valdkondade nõukogude ja üliõpilasesinduse liikmed ning professorid.  

25. augustil 2023 andis Toomas Asser Tartu Ülikooli aulas rektori ametivande ja pidas teise ametiaja alguse inauguratsioonikõne.   

## Teadustöö
Toomas Asser on avaldanud enam kui 200 teaduspublikatsiooni ja tema juhendamisel on kaitstud üksteist doktoritööd.

Tema teadustöö põhisuundadeks on aju veresoonte haigused, ajuarterite aneurüsmide kirurgiline ravi, Parkinsoni tõve kirurgiline ravi, aju süvastimulatsioon, ajukasvajate patomorfoloogia ja epidemioloogia, närvisüsteemi maliigsete kasvajate diagnostilised markerid ja ravitulemust määravad tegurid.

Erialaselt on Toomas Asser aastate jooksul panustanud eri erialaseltside töösse, olles Eesti Arstide Liidu, Eesti Neuroloogide ja Neurokirurgide Seltsi, Eesti Liigutushäirete Seltsi, Sotsiaalministeeriumi neurokirurgia erialakomisjoni liige. Ta on olnud juhtrollides ka rahvusvahelistes erialaorganisatsioonides, tegutsedes Euroopa Neurokirurgide Seltside Assotsiatsiooni neurokirurgide koolituskomitee liikme ja asepresidendina, Balti Neurokirurgide Assotsiatsiooni juhatuse liikme ja presidendina, Euroopa Eriarstide Ühenduse neurokirurgia sektsiooni täidesaatva kogu ja Euroopa Ajunõukogu juhtkomitee liikmena. Erialase akadeemilise teadustöö edendamiseks on Asser osalenud ajakirjade Eesti Arst ning Acta Neurochirurgica, The European Journal of Neurosurgery, Acta Neurologica Scandinavica toimetuskolleegiumite töös.

## Ühiskondlik tegevus
Toomas Asser on Eestis aktiivne ühiskonnategelane, muu hulgas oli ta Vabariigi Valitsust nõustava teadus- ja arendusnõukogu liige kuni selle tegevuse lõpetamiseni 2024. aasta oktoobris.

Samuti on ta olnud Rektorite Nõukogu juhatuse esimees 2022–2024 ja Eesti Tööandjate Keskliidu volikogu liige. Tema juhtimisel seisis Rektorite Nõukogu laiapõhjalise kokkuleppe saavutamise eest kõrghariduse rahastusvajaku likvideerimiseks 2023.–2026. aastal. 

Asser osaleb rahvusvaheliste võrgustike juhtorganite liikmena ka Euroopa kõrgharidus- ja teaduspoliitika kujundamises: ta on Euroopa teadusülikoolide võrgustiku The Guild juhatuse liige, Coimbra Grupi rektorite nõuandva kogu liige, Enlight võrgustiku juhtkomitee liige ja CELSA ülikoolide alliansi liige (2022–2023 selle president). Asser on hinnatud esineja Euroopa kõrghariduse tulevikku käsitlevatel konverentsidel.

## Tunnustus
* 1997 Tohoku Ülikooli medal
* 2009 Tartu Ülikooli arstiteaduskonna medal
* 2009 Eesti Arstide Liidu aumärk
* 2011 Maailma Kultuurinõukogu aukiri
* 2013 Eesti Punase Risti I klassi teenetemärk
* 2014 Tartu Ülikooli suur medal 
* 2019 Läti Vabariigi Tunnustusristi 3. klass (komandör)  
* 2023 Rootsi Kuningliku Põhjatähe ordeni I klassi komandöririst
* 2023 teenetemärk "100 semestrit Tartu Ülikoolis"
* 2024 Soome Valge Roosi Rüütliordu I klassi komandöri aumärk
* 2025 Eesti Teaduste Akadeemia Karl Schlossmanni medal, silmapaistva panuse eest Eesti arstiteaduse arengusse, Eesti kõrghariduse jätkusuutlikkusse ning teaduse ja ühiskonna vahelise dialoogi edendamisse.

## Viited

## Kirjandus

* Margus Maidla. Akadeemik Toomas Asser orienteerub inimese ajus. – Teaduste Akadeemia – Eesti kollektiivne aju. Tallinn, 2014, lk 603–612. 

## Välislingid

*
* Toomas Asser Teaduste Akadeemia kodulehel
*"Aime Jõgi kõneles neurokirurgi akadeemik Toomas Asseriga" Tartu Postimees, 23. detsember 2011
*Video ja galerii: Tartu Ülikooli rektor Toomas Asser andis ametivande 28. august 2018
*Rektor Toomas Asseri inauguratsioonikõne Tartu Ülikooli aulas 24. augustil 2018
*"Rahvusülikooli sajand" Sirp, 5. aprill 2019
*"Juht, kes annab koos vabadusega ka vastutuse"Universitas Tartuensis, juuli 2019
*Kajalood. Toomas Asser 7. september 2019
*"Kes viivad saja-aastase rahvusülikooli maailma saja parima ülikooli hulka?" Akadeemia nr. 12 – 2019
*Toomas Asser valiti Guildi võrgustiku juhatusse www.ut.ee, 3. juuni 2020
*"Toomas Asser jääkarude sünnikodus" GO reisiajakiri, 22. aprill 2021
*"Toomas Asser: aeg saada koroonahaardest vabaks" Postimees, 24. august 2021
*"Toomas Asser: meil ei ole luksust Eesti inimesi raisata" ettekanne riigikogus toimunud olulise tähtsusega riikliku küsimuse "Kõrghariduse roll, kvaliteet ja rahastamise alused" arutelul, 9. detsembril 2021
*"Rektor Toomas Asser: pseudoteooriate kandepind on olnud üllatav" Tartu Postimees, 22. detsember 2021
*Ülikoolid lisaraha saamata uutele halduslepingutele alla ei kirjuta ERR, 25. jaanuar 2022
*"Toomas Asser: kõrghariduse rahastamise pall on nüüd erakondade käes" ERR, 22. august 2022
*"Erakondade küpsuseksamil tuleb anda vastus Eesti kõrghariduse tuleviku küsimusele" Postimees, 12. detsember 2022
*"Toomas Asser: 1,5% SKP-st on vähim, mille eest saab tagada kvaliteetse omakeelse kõrghariduse" Eesti Päevaleht, 18. märts 2023
*"Tartu Ülikooli siht on jõuda samale tasemele Põhjamaade tugevate ülikoolidega" Postimees, 28. märts 2023
*"Rektor Asser: ma ei näe muud võimalust riigi püsimajäämiseks peale hariduse" ERR Novaator, 18. september 2023
*"Universitas Tartuensis käis rektoril maakodus külas" Ajakiri Universitas Tartuensis, september 2023